## Uredba o postupku nabave roba i usluga i ustupanju radova

### NN 25/1996 (29.3.1996.), Uredba o postupku nabave roba i usluga i ustupanju radova

# VLADA REPUBLIKE HRVATSKE

Na temelju članka 1. stavka 1. Zakona o ovlasti Vlade Republike
Hrvatske da uredbama uređuje pojedina pitanja iz djelokruga Zastupničkog
doma Sabora Republike Hrvatske ("Narodne novine", broj 72/95),
Vlada Republike Hrvatske je na sjednici održanoj 28. ožujka 1996. godine
donijela

## UREDBU

o postupku nabave roba i usluga i ustupanju radova

OPĆE ODREDBE

Članak 1.

Ministarstva i druga tijela državne uprave i ostala tijela državne vlasti
i njihove službe, tijela jedinica lokalne samouprave i uprave i njihove
službe, kao i druge pravne osobe dužni su nabavljati robe i usluge te kao
naručitelji ustupati radove koji se plaćaju sredstvima državnog
proračuna ili državnih jamstava sukladno zakonu, ili proračuna
jedinica lokalne samouprave, ili izvanproračunskih fondova, pod
uvjetima, na način i po postupku propisanim ovom Uredbom.

Članak 2.

U smislu ove Uredbe, izrazi koji se rabe imaju sljedeća značenja:

1. "Korisnici" su pravne osobe, tijela i službe označeni
u odredbi članka 1. ove Uredbe i navedeni u Popisu koji je sastavni
dio ove Uredbe.

2. "Robe" označavaju sirovine, poluproizvode i proizvode,
strojeve, opremu, rezervne dijelove, dijelove i kompletne objekte, industrijska
i druga postrojenja, te druge nekretnine uključujući s njima
povezane usluge, kao što su prijevoz, osiguranje, montaža, probni rad,
poduka, početno održavanje te usluge manje vrijednosti koje su ponuđene
i ugovorene u svezi glavnog posla, zatim industrijsko vlasništvo, patenti,
licence, know-how, te istražni radovi, izrada karata i slični poslovi
ako nisu navedeni u točki 4. ovoga članka.

3."Radovi" su građenje građevina (pripremni radovi,
građevinski radovi, ugradnja i montaža opreme, gotovih građevinskih
elemenata i konstrukcija), rekonstrukcija građevina (adaptacija, nadgradnja,
dogradnja, sanacija, izmjena opreme, izmjena tehnoloških procesa, modernizacija
i sl.), održavanje građevina, uklanjanje građevina, te bilo koji
drugi rad ove prirode koji je u svezi s izgledom objekta ili mjesta na
kojem se obavljaju radovi.

4. "Usluge" znače stručne savjete ili drugu
tehničko-tehnološku pomoć, bilo da ih daje pojedini stručnjak
ili grupa stručnjaka, koji su potrebni korisniku na tehničko-tehnološkim,
pravnim i ekonomskim područjima koja uključuju, ali se ne
ograničavaju na studije, izradu nacrta i detaljnih programa, projektiranje,
ekspertize, nadzor, knjigovodstvo, financije, kompjutersku obradu, organizaciju
rada, upravljanje, kontrolu kvalitete te stručne savjete kada se
radi o bilo kojem području javne djelatnosti i uslugama u svezi
s opskrbom energijom, vodom ili prometom itd., kao i poduka na tim područjima.

5. "Najpovoljnija ponuda" označava konačnu cijenu
neke ponude i najbolje odgovara zahtjevima i uvjetima nabave.

6. "Ponuditelj", odnosno "dobavljač", odnosno
"izvoditelj" označava fizičku ili pravnu osobu
koja nudi i bavi se isporukom "roba", "radova" i/ili
obavljanjem "usluga" prema gore navedenoj definiciji.

7. "Dobavljač usluga" označava fizičku
ili pravnu osobu uključujući sveučilište ili ustanovu
koja pruža "usluge" prema definiciji u točki 4. ovoga
članka.

PODRUČJA PRIMJENE

Članak 3.

(1) Odredbe ove Uredbe primjenjuju svi korisnici prilikom nabave roba,
usluga ili ustupanja radova ako je pojedinačna ili ukupna vrijednost
nabave u proračunskoj godini veća od 200.000,00 kuna (bez
poreza).

(2) Korisnik ne smije svoje potrebe za robama, radovima i uslugama dijeliti
tijekom proračunske godine s namjerom da izbjegne primjenu javnog
nadmetanja određenog u člancima 5. do 10. ove Uredbe.

(3) Za ministarstva i tijela državne uprave ili druge korisnike državnog
proračuna koji imaju iste potrebe nabave, Vlada Republike Hrvatske
može zadužiti ministarstvo ili drugo tijelo državne uprave ili odrediti
zastupnika koji će za njih voditi postupak nabave i izvršavati zajedničku
nabavu.

(4) Odredbe ove Uredbe ne primjenjuju se na nabavu sredstvima od inozemne
javne ili privatne pomoći (dar) kao i nabavu sredstvima od zajmova
putem sklopljenih međunarodnih sporazuma ako je istodobno ugovoren
postupak i način nabave, te na nabavu za posebne namjene i potrebe
kada postoji poseban vojno-strateški i/ili državni interes. Posebni interes
utvrđuje Vlada Republike Hrvatske na prijedlog nadležnog ministarstva
ili državne upravne organizacije.

(5) Ova Uredba ne primjenjuje se na postupke i načine korištenja
sredstava izvanrednih potpora iz proračunskih sredstava ili ako
su ona pribavljena ili dodijeljena sukladno nekom posebnom zakonu (sanacija
šteta od prirodnih ili drugih nepogoda).

(6) U odnosu na prava saveza Hrvatskih vojnih invalida domovinskog rata
i Udruge obrtnika hrvatskih ratnih i vojnih invalida primjenjuju se odredbe
Zakona o pravima hrvatskih branitelja iz domovinskog rata (Narodne novine,
br. 2/94, 52/94 i 36/95) pod uvjetom da su sudjelovali u postupku javnog
nadmetanja prema odredbama ove Uredbe.

(7) Ako su predmet nabave usluge ili radovi čija je predračunska
vrijednost veća od 6,000.000,00 kuna (bez poreza), korisnik može
od Ministarstva financija zatražiti odobrenje da se nabava izvrši uz primjenu
nacionalne povlastice (preferencijala) za domaće ponuditelje. Korisnik
koji nabavlja koristeći nacionalnu povlasticu za ponuditelje sa sjedištem
u Republici Hrvatskoj odluku o primjeni nacionalne povlastice najavljuje
odmah prigodom pokretanja postupka nabave. Objava koja se odnosi na nacionalnu
povlasticu ne može se kasnije mijenjati.

Prilikom primjene nacionalnih povlastica uzet će se u obzir sve
obveze koje je Republika Hrvatska prihvatila međunarodnim sporazumima.

NAČINI NABAVE

Članak 4.

(1) Osnovni način nabave je javno nadmetanje.

(2) Predkvalifikacija je dio postupka koji se može provesti prije pojedinog
načina nabave čija vrijednost premašuje 6.000.000,00 kuna
(bez poreza) a ima za svrhu prethodno utvrđivanje kvalificiranosti
i podobnosti ponuditelja. Postupak predkvalifikacije može se provesti i
u slučaju nabave čija vrijednost je veća od 400.000,00
kuna (bez poreza) u slučaju njezine specifičnosti.

(3) Ostali načini nabave su:

1. za robu i radove:

- nadmetanje prikupljanjem ponuda po pozivu;

- prikupljanje ponuda;

- izravna pogodba;

i

2. za usluge:

- nadmetanje prikupljanjem ponuda po pozivu.

JAVNO NADMETANJE ZA ROBU I RADOVE

Članak 5.

(1) Javno nadmetanje provodi korisnik radi odabira najpovoljnije ponude
između najmanje tri ponuditelja.

(2) Javnom nadmetanju mogu pristupiti domaći i strani ponuditelji.

(3) Korisnik je obvezan poduzeti sljedeće radnje pri vođenju
postupka javnog nadmetanja:

1. objaviti obavijest o javnom nadmetanju za nabavu roba ili ustupanju
radova u domaćem tisku ili u "Narodnim novinama", a za
vrijednost preko 6.000.000,00 kuna (bez poreza) i u odgovarajućem
međunarodnom glasilu;

2. objaviti javno nadmetanje u pravilu na hrvatskom jeziku, a u međunarodnim
glasilima na engleskom. Jezik ponude mora biti isti kao i jezik javnog
nadmetanja;

3. pripremiti odgovarajuću dokumentaciju za javno nadmetanje sa
svim uputama i uvjetima nadmetanja;

4. sudionicima javnog nadmetanja osigurati primjereni rok za pribavljanje
natječajne dokumentacije i podnošenje ponuda;

5. odrediti rok, mjesto i vrijeme predaje i javnog otvaranja ponuda.
Sudionici moraju podnijeti ponude do određenog vremena i datuma i na
određenom mjestu koji su navedeni u natječajnoj dokumentaciji.
Sve ponude će se otvoriti istodobno, odmah nakon roka određenog
za podnošenje ponuda. Nakon otvaranja ponude se ne mogu mijenjati niti
se o njima može pregovarati. Kasnije prispjele i nepotpune ponude neće
se razmatrati;

6. osnovati komisiju za procjenu ponuda od najmanje tri člana
koja će otvoriti ponude u nazočnosti ponuditelja koji žele
biti nazočni i obaviti procjenu ponuda na temelju nadmetanja te
odabrati najpovoljniju ponudu;

7. obavijestit će preporučenim pismom sudionike o odabiru
ponude;

8. sklopiti ugovor s odabranim ponuditeljem bez pregovaranja sa sudionicima
javnog nadmetanja.

(4) Ako se na javno nadmetanje ne jave najmanje tri ponuditelja, nadmetanje
se ponavlja, osim u iznimnom slučaju za koji je potrebno odobrenje
Ministarstva financija.

(5) Vrijednost nabave i dokumentacije izražava se u kunama a u međunarodnim
glasilima u USD ili DEM.

PREDKVALIFIKACIJA

Članak 6.

(1) Korisnik će u slučaju predkvalifikacije:

1. objaviti utvrđivanje podobnosti u domaćem tisku ili "Narodnim
novinama" a kad je to ovom Uredbom odrešeno i u odgovarajućem
međunarodnom glasilu;

2. pripremiti odgovarajuću dokumentaciju sa svim potrebnim uputama
i uvjetima;

3. odrediti rok dostave prijave;

4. odabrati podobne natjecatelje.

(2) Podobnost ponuditelja utvrđuje se u smislu njegove mogućnosti
da uspješno obavi radove i/ili isporuči robu odgovarajuće
kvalitete koja je predmet ustupanja, odnosno da odgovara ciljevima i zadačama
određenog posla.

NADMETANJE PRIKUPLJANJEM PONUDA PO POZIVU ZA ROBU
I RADOVE

Članak 7.

(1) Nadmetanje prikupljanjem ponuda po pozivu provodi se tako da se
izravno pozovu određeni ponuditelji da podnesu svoje ponude. Daljnji
tijek postupka se provodi na isti način kako je to propisano za
javno nadmetanje.

(2) Nadmetanje po pozivu može se provesti samo uz prethodno odobrenje
Ministarstva financija.

(3) Ministarstvo financija odobrit će nadmetanje po pozivu u roku
od sedam radnih dana od primitka zahtjeva i to samo:

1. kad postoji ograničen broj ponuditelja roba i radova;

2. u hitnim i izvanrednim slučajevima;

3. u slučaju kad je prethodno provedena predkvalifikacija po
odredbama članka 4. stavka 2. i članka 6. ove Uredbe.

(4) Korisnik je dužan pozvati najmanje tri potencijalna ponuditelja,
a u slučaju međunarodnog nadmetanja najmanje jednog ponuditelja
iz inozemstva.

PRIKUPLJANJE PONUDA ZA ROBE I RADOVE

Članak 8.

(1) Korisnik prikuplja ponude sa cijenom kod nabave gotove robe i potrošnog
materijala manje pojedinačne vrijednosti, robe potrebne za održavanje,
ili kod radova malog opsega, ako procijenjena vrijednost po jednoj nabavci
ili ukupno za proračunsku godinu iznosi od 200.000,00 kuna (bez
poreza) do 400.000,00 kuna (bez poreza). Nabava je valjana samo u slučaju
kad korisnik pribavi najmanje tri ponude sa cijenama.

(2) Poziv za dostavu ponuda sa cijenama mora sadržavati opis robe koja
se nabavlja, krajnji rok za predaju ponuda, rok isporuke, kao i potrebna
tehnička svojstva robe odnosno kvalitetu radova.

(3) Poziv za dostavu ponuda sa cijenama može biti poslan putem telefaksa,
a i ponude mogu biti podnijete telefaksom, ili drugom pisanom obliku pod
uvjetom da su primljene do roka određenog u pozivu.

IZRAVNA POGODBA

Članak 9.

(1) Korisnik može provesti izravno ugovaranje s jednim ponuditeljem,
samo uz prethodno odobrenje Ministarstva financija, i to:

1. za produženje ugovora za robe ili radove, sklopljenog nakon što je
proveden postupak nabave opisa u člancima 5. i 7. radi nabave dodatnih
količina slične robe ili radova, pod uvjetom da je korisnik
siguran da ne može postići bolje uvjete i ako smatra da produljeni
ugovor nudi razumne cijene. Produženje po ovoj točki moguće
je samo jednokratno do najviše 50% od vrijednosti osnovnog ugovora;

2. za nabavu standardne opreme ili rezervnih dijelova kod istog dobavljača,
koji su u potpunosti odgovarajući postojećoj opremi ili dijelovima.
Količina novih dijelova, ne smije premašiti već postojeću
količinu, cijena mora biti prihvatljiva, a mogući nadomjestci
su neprikladni;

3. ako se potrebna roba može nabaviti samo od isključivo jednog
dobavljača ili zaštićenog vlasnika;

4. u slučaju državne sigurnosti ili izuzetnih okolnosti, kao
što je prirodna ili od čovjeka izazvana nepogoda.

(2) Korisnik koji primjenjuje ovaj način nabave, treba ponuditelju
dati sve potrebne podatke u svezi s robama ili radovima koje nabavlja,
tražiti podnošenje ponude ili predračun.

NADMETANJE PRIKUPLJANJEM PONUDA PO POZIVU ZA USLUGE

Članak 10.

(1) Korisnik će za svaku potrebu prirediti upute i procjene troškova.
Upute sadržavaju ciljeve i opseg usluga kao i očekivane rezultate
usluga.

(2) Korisnik će pozvati najmanje tri iskusna ponuditelja i dostaviti
im pozivno pismo s opisom traženih usluga prema stavku 1. ovoga članka.

(3) Pozivno pismo sadrži kratak opis zadatka, način ocjenjivanja,
vrijeme predviđeno za podnošenje ponuda, rok važenja ponuda, vrijeme
predviđeno za pregovaranje i ustupanje zadatka. Uz pozivno pismo moraju
biti priložene upute i nacrt ugovora.

(4) Pozivno pismo sa svim prilozima treba poslati ponuditeljima s popisa
od kojih se traži da dostave svoje ponude u dvjema odvojenim omotnicama.
U jednu omotnicu treba staviti ponudu s tehničkim podacima, a u
drugu cijenu ponuđenih usluga.

(5) Nakon isteka roka za podnošenje prijedloga, koji je naveden u pozivnom
pismu, korisnik će osnovati komisiju, koja će otvoriti prijedlog
s tehničkim podacima, ocijeniti ih pomoću skale raspona od
100 bodova kako bi ih se moglo rangirati.

Nakon ocjene i rangiranja otvaraju se ponude sa cijenama, a korisnik
će započeti pregovore sa ciljem sklapanja ugovora s onim ponuditeljem,
koji je za obavljanje zadatka ponudio najnižu cijenu i nalazi se unutar
20% najviše ocijenjenih ponuda s tehničkim podacima.

(6) Pregovori se odnose na poboljšanje traženih uvjeta, ako je ponuditelj
podnio takav prijedlog, predloženi plan rada koji je dio tehničkog
dijela ponude, vremenski raspored, plan putovanja i financijski dio ponude.

(7) Odredbe stavaka 2. do 6. ovoga članka ne primjenjuju se na
usluge pojedinačnih stručnjaka. Za njih treba prirediti popis
tri kvalificirane osobe. Tako izabranim pojedincima treba poslati pozivno
pismo s uputama. Oni će na poziv odgovoriti tako da predoče
svoj radni životopis s preporukama. Korisnik će zatim ocijeniti njihove
kvalifikacije, iskustvo, znanje jezika itd., koristeći sustav bodova,
a ugovor će sklopiti s osobom, koja postigne najveći broj bodova.

(8) U slučaju da se potrebno znanje ne nudi ili ne postoji na
domaćem tržištu, korisnik će, nakon konzultacija s Ministarstvom
financija, pozvati inozemne ponuditelje usluga u skladu sa stavcima 2.
do 6. ovoga članka naročito kada se radi o velikim poslovima,
ili u skladu sa stavkom 7. kad se radi o stručnjacima/pojedincima.

NEPRISTRANO POSTUPANJE I TAJNOST

Članak 11.

(1) Korisnik će, bez obzira na način nabave, propisan u
člancima 5. do 10. učiniti sve da osigura nepristrano postupanje
i povjerljivost u postupku nabave. Nikakvi podaci glede tijeka postupka
nabave neće biti dostupni onima, koji u nadmetanju ne sudjeluju,
a sudionici neće odavati drugim osobama nikakve podatke o tijeku
nabave.

(2) Korisnik treba čuvati dokumentaciju o nabavi (ponude, ugovori
i sl.) i odgovoran je za njihovo čuvanje sukladno propisima.

KOMISIJE

Članak 12.

(1) Postupak nadmetanja i druge stručne poslove vezane za nabavu
sukladno ovoj Uredbi provodi komisija.

(2) Komisiju osniva korisnik, a ima najmanje tri člana.

(3) Članovi komisije odgovorni su za svoj rad korisniku.

(4) Nadležno ministarstvo ili državna upravna organizacija, može u slučaju
korištenja sredstava državnog proračuna i izvanproračunskih
fondova, te poglavarstvo jedinica lokalne samouprave i uprave u slučaju
korištenja sredstava proračuna tih jedinica, po potrebi imenovati
svoga predstavnika u komisiju (u daljem tekstu: predstavnik).

(5) Ako predstavnik uoči da dokumentacija ili postupak nisu u
skladu s odredbama ove Uredbe dužan je na to upozoriti osnivača
komisije i predložiti mjere za otklanjanje uočenih nedostataka.

(6) Ukoliko osnivač komisije ne prihvati predložene
mjere za otklanjanje uočenih nedostataka, predstavnik će o
tome odmah obavijestiti Ministarstvo financija.

PROVEDBA I NADZOR

Članak 13.

(1) Ministarstvo financija obavlja nadzor nad primjenom ove Uredbe i
nadležno je za njezinu urednu, djelotvornu i učinkovitu provedbu.

(2) Ministarstvo financija će:

1. davati upute korisnicima glede primjene ove Uredbe;

2. izdavati odobrenja, suglasnosti i donositi rješenja u svezi s primjenom
ove Uredbe;

3. organizirati uz pomoć domaćih i stranih stručnjaka
seminare i tečajeve o načinima, uvjetima, primjeni i provedbi
postupaka nabave roba i usluga te ustupanja radova sukladno ovoj Uredbi.

(3) Sukladno ovlastima iz Zakona o proračunu i Zakona o izvršavanju
Državnog proračuna Republike Hrvatske za 1996. godinu Ministarstvo
financija obavlja nadzor i umanjuje opseg ili privremeno obustavlja dio
isplata sredstava proračunskim korisnicima ako ne provedu postupak
ili vrše nabavu bez sklapanja ugovora o nabavi prema odredbama ove Uredbe.

PRIGOVORI

Članak 14.

(1) Ponuditelji mogu u roku od tri dana od primitka pisane obavijesti
o odabiru ponuditelja uložiti pisani prigovor korisniku i Ministarstvu
financija na nepravilnosti u postupku, ali prije sklapanja ugovora. U prigovoru
treba navesti osnove slučaja kao i razloge prigovora, te priložiti
kao dokaz odgovarajuću dokumentaciju.

(2) Ako je u propisanom roku uložen prigovor, korisnik će zaustaviti
sklapanje ugovora i u roku od sedam radnih dana od uloženog prigovora odgovoriti
na prigovor ili otkloniti nedostatke iz prigovora. O tome je dužan odmah
pismenim putem obavijestiti Ministarstvo financija uz dostavu dokazne dokumentacije.

(3) Ako korisnik u propisanom roku odbaci ili odbije prigovor, odnosno
u slučaju nepostupanja, Ministarstvo financija će donijeti
rješenje u roku od 15 radnih dana od primitka obavijesti iz stavka 2. ovog
članka.

KAZNENE ODREDBE

Članak 15.

(1) Novčanom kaznom od 5.000,00 do 25.000,00 kuna kaznit će
se odgovorna osoba korisnika za slijedeće prekršaje:

1. ako dozvoli postupak nabave suprotan odredbama ove Uredbe (članci
5.-12.);

2. ako bez odobrenja Ministarstva financija provodi postupak za koji
je ovom Uredbom propisano prethodno odobrenje (članak 5. stavak
4., članak 7. stavak 2. i članak 9.);

3. ako sklopi ugovor o nabavi suprotno odredbama ove Uredbe.

PRIJELAZNE ODREDBE

Članak 16.

(1) Do stupanja na snagu Zakona o nabavi roba, usluga i ustupanju radova
primjenjivat će se postupak nabave prema ovoj Uredbi.

(2) Nadležna Ministarstva i državne upravne organizacije uskladit će
posebne provedbene propise donesene na temelju Uredbe o postupku nabave
roba i usluga i ustupanju radova ("Narodne novine", broj 13/95)
s odredbama ove Uredbe.

Članak 17.

(1) Korisnici su dužni sve nabave započete prije stupanja na
snagu ove Uredbe završiti u skladu s propisima koji su bili na snazi u
trenutku započetog postupka nabave.

(2) Svi postupci pokrenuti u Ministarstvu financija povodom zahtjeva
korisnika prije stupanja na snagu ove Uredbe, dovršit će se po odredbama
Uredbe o postupku nabave roba i usluga i ustupanju radova ("Narodne
novine", broj 13/95).

Članak 18.

Ministarstvo financija usklađuje i nadzire provedbu ove Uredbe.

STUPANJE NA SNAGU

Članak 19.

Ova Uredba stupa na snagu danom objave u "Narodnim novinama",
a primjenjuje se od 1. travnja 1996. godine.

Klasa: 301-03/96-01/01

Urbroj: 5030105-96-1

Zagreb, 28. ožujka 1996.

Predsjednik

mr. Zlatko Mateša, v. r.

Uredba, NN 25/1996-464